Udruženje građana za borbu protiv šećerne bolesti realizuje projekt ”Dnevni dijabetes profil”

”Dnevni dijabetes profil” naziv je projekta, kojeg realizuje zeničko Udruženje građana za borbu protiv šećerne bolesti, uz finansijsku podršku Federalnog ministarstva za rad i socijalnu politiku.

“Mada je bilo planirano 1.200, projektom je, zbog nedovoljno sredstava, obuhvaćeno 400 naših starijih članova, koje je kao ugrožene pacijente odredio ljekarski tim stručnjaka”, navodi Ibrahim Delibašić, predsjednik Skupštine zeničkog Udruženja građana za borbu protiv šećerne bolesti.

Ovi pacijenti dobili su ili će dobiti po jedan aparat i 50 komada trakica kako bi u kontinuitetu u određenim terminima tokom dana mjerili i evidentirali nivo šećera u krvi, što potom zajedno sa ljekarima aniliziraju i dobivaju stručne preporuke o dozvoljenom načinu prehrane.

“Ovaj projekt su osmislili medicinski stučnjaci u oblasti dijabetesa, a na ovaj način kroz dnevni profil dijabetesa utvrdit ćemo stanje naših starijih pacijenata i educirat ćemo ih kako da kontrolišu svoje zdravstveno stanje putem ishrane, što je posebno značajno u ovom vremenu pandemije, kada i nemaju mogućnost za adekvatnom zdravstvenom uslugom”, ističe Ibrahim Delibašić, predsjednik Skupštine zeničkog Udruženja građana za borbu protiv šećerne bolesti.